**A büntetés-végrehajtás országos parancsnokának  
52/2017. (V. 31. ) OP**

**s z a k u t a s í t á s a  
  
a büntetés-végrehajtási szervek Adatvédelmi és Adatbiztonsági Szabályzatának kiadásáról**

A büntetés-végrehajtási szervezet belső szabályozási tevékenységéről szóló 2/2013. (IX.13.) BVOP utasítás 7. pontja alapján – figyelemmel az információs önrendelkezési jogról és az információszabadságról szóló 2011. évi CXII. törvény 24. § (3), valamint 30. § (6) bekezdésére - kiadom az alábbi szakutasítást:

**I.**

**Általános rendelkezések**

1. A szakutasítás hatálya a Büntetés-végrehajtás Országos Parancsnokságára (a továbbiakban: BVOP), a büntetés-végrehajtási intézetekre és intézményekre, a fogvatartottak kötelező foglalkoztatására létrehozott gazdálkodó szervezetekre (a továbbiakban: bv. szervek), valamint az állományukban szolgálatot teljesítő hivatásos szolgálati jogviszonyban, közalkalmazotti jogviszonyban és kormányzati szolgálati jogviszonyban, valamint a közfoglalkoztatási jogviszonyban álló állománytagokra (a továbbiakban: személyi állomány) terjed ki.

2. A szakutasítás kibocsátásának célja, hogy a bv. szervek tevékenységük során a személyes adatok védelméhez fűződő alkotmányos alapjogon alapuló információs önrendelkezési jog érvényesülését biztosítsák, illetve az általuk kezelt személyes adatok jogosulatlan felhasználásának megakadályozása érdekében meghatározásra kerüljenek az adatvédelmi és adatbiztonsági előírások, valamint a bv. szervek kezelésében lévő közérdekű adatok nyilvánosságának biztosítása, ennek érdekében a közérdekű adatok megismerésére irányuló igények elbírálása, valamint az elektronikus formában közzéteendő adatok nyilvánosságra hozatalával összefüggő feladatok meghatározása.

**II.**

**A büntetés-végrehajtás adatvédelmi intézményrendszere, az adatkezelések szintjei**

3. Az adatvédelemre és információszabadságra vonatkozó előírások alkalmazása során adatkezelő szerv vezetőjének kell tekinteni a BVOP országos parancsnokát, a bv. szervek vezetőit.

4. Az adatkezelő szerv vezetője felelős:

*a)* a vezetése alá tartozó szerv adatvédelmi és adatbiztonsági intézményrendszerének kiépítéséért és működtetéséért, ennek keretében a szerv által kezelt személyes adatok védelméhez szükséges személyi, tárgyi és technikai feltételek biztosítását célzó, hatáskörébe tartozó intézkedések megtételéért;

*b)* az alárendelt személyi állomány adatvédelmi oktatásáért és továbbképzéséért;

*c)* a vezetése vagy irányítása alá tartozó szerv tevékenységének rendszeres adatvédelmi ellenőrzéséért, az ellenőrzés során esetlegesen feltárt hiányosságok vagy jogszabálysértő körülmények megszüntetéséért, a személyi felelősség megállapításához szükséges eljárás kezdeményezéséért, illetve lefolytatásáért, az általa vezetett szerv közzétételi listáinak naprakészségéért;

*d)* az adatkezeléssel érintettek törvényben meghatározott jogainak gyakorolásához szükséges feltételek biztosításáért.

5. Az adatkezelő szerv vezetőjének felelőssége nem zárja ki az egyes állománytagok felelősségét.

6. Amennyiben a személyes adatokhoz való jog megsértése miatt a bv. szervnek sérelemdíj, kártérítés fizetési kötelezettsége keletkezik, a személyes adatokhoz fűződő jogsértést ténylegesen elkövető személy kilétének felderítésére mindent meg kell tenni, és amennyiben ez sikerrel jár, úgy vele szemben kártérítési eljárást kell kezdeményezni.

**III.  
Az adatkezelő szerv vezetőjének feladat- és hatásköre**

7. Az adatkezelő szerv vezetőjének feladat- és hatásköre:

*a)* a jogszabály által a feladat- és hatáskörbe utalt adatkezelési rendszerek egészének (nyilvántartások, adattárak, munkafolyamatok, információáramlások és feldolgozások, jogosultságok) kialakítása és irányítása, rendeltetésszerű működtetése,

*b)* gondoskodik a személyes adatok körében a jogosulatlan hozzáférés, közlés, megváltoztatás vagy törlés megelőzéséről, a technikai védelemről, továbbá hogy a személyes adatok védelmének biztosítása érdekében az érintett az adatkezelő által kezelt adataihoz – ha törvény kivételt nem tesz – hozzáférhessen, illetve gyakorolhassa a helyesbítéshez vagy törléshez való jogát,

*c)* személyes felelősséggel tartozik az általa vezetett bv. szerv, illetve irányítása alá tartozó szervek tevékenységéért, azok törvényes és szakszerű működéséért, ezen belül az irányítása alatt álló állomány adatkezelői tevékenységéért, az adatvédelmi előírások, valamint a kapcsolódó ügyviteli és minősítettadat-védelmi szabályok betartásáért.

8. Az adatkezelő szerv vezetőjének feladatai:

*a)* a védelmi és biztonsági szabályok gyakorlati érvényesülésének ellenőrzése, intézkedés a hiányosságok felszámolására;

*b)* az adatkezelések szervezeti és működési feltételeinek kialakítása, gondoskodás a működési követelmények és az adatbiztonsági követelmények érvényre juttatásáról;

*c)* az adatszolgáltatásokról vezetett nyilvántartás ellenőrzése.

**IV.  
A BVOP belső adatvédelmi felelőse**

9. A BVOP belső adatvédelmi felelőse a BVOP Hivatal Jogi és Adatkezelési Főosztály vezetői munkakör ellátására kinevezett, jogi végzettséggel és az adatvédelem és információs jogok területén a feladat ellátásához szükséges szakmai tapasztalattal rendelkező tagja. A BVOP belső adatvédelmi felelőse adatvédelmi feladatainak gyakorlása során az őt kinevező vezető közvetlen alárendeltségébe tartozik.

10. A belső adatvédelmi felelős munkaköri leírásában az adatvédelemmel, információszabadsággal kapcsolatos feladatokat rögzíteni kell.

11. A BVOP belső adatvédelmi felelős feladatai:

1. Ellátja a személyes adatok védelmével és a közérdekű adatok nyilvánosságával kapcsolatos feladatokat, szervezi a továbbképzéseket;
2. Közreműködik, illetve segítséget nyújt az adatkezeléssel összefüggő döntések meghozatalában, valamint az érintettek jogainak biztosításában;
3. Gondoskodik a belső adatvédelmi és adatbiztonsági szabályzat folyamatos aktualizálásáról;
4. Gondoskodik a belső adatvédelmi nyilvántartás vezetéséről;
5. A hozzá érkezett bejelentéseket kivizsgálja, illetve kivizsgálásra továbbítja az illetékes adatkezelő szerv vezetőjének, valamint ellenőrzi a bejelentés tárgyában tett intézkedést;
6. Jogosulatlan adatkezelés észlelése esetén annak megszüntetésére hívja fel az adatkezelőt vagy az adatfeldolgozót. Indokolt esetben a szolgálati út betartása mellett büntető-, szabálysértési, fegyelmi eljárást vagy egyéb felelősségre vonást kezdeményez;
7. Az adatvédelmi feladatai elvégzéséhez szükséges mértékben – a minősített adatra vonatkozó szabályok megtartásával – korlátozás nélkül jogosult a hivatali egységek, a bv. szervek adatkezeléseibe, az azzal kapcsolatos ügyiratba, illetve a közérdekű adatot tartalmazó iratba betekinteni;
8. Kapcsolatot tart a Nemzeti Adatvédelmi és Információszabadság Hatósággal és a társszervekkel;
9. Koordinálja a közérdekű adatok közzétételét, összeállítja a közzétételi listát a bv. szervezet vonatkozásában;
10. Állásfoglalást ad az adatok nyilvánossága, megismerhetősége tárgyában;
11. Ellátja az Elektronikus információs rendszer biztonságáért felelős személy irányításán keresztül az SZMSZ 3. függelék 2.6.3.3. pontjában és a külön jogszabályban meghatározott feladatait.

**V.  
A bv. szervek helyi belső adatvédelmi felelősei**

12. A bv. szervek vezetői kötelesek az irányításuk alá tartozó személyi állományból az adatvédelmi tevékenység irányítása, felügyelete és ellenőrzése érdekében – jogi, közigazgatási, informatikai vagy ezeknek megfelelő felsőfokú végzettséggel rendelkező – helyi belső adatvédelmi felelőst kijelölni, aki egyéb feladatokkal csak az adatvédelmi feladatok ellátásának veszélye nélkül bízható meg.

13. A helyi belső adatvédelmi felelős eljár a részére átruházott – és munkaköri leírásában rögzített – adatvédelemmel összefüggő feladatkörökben, az adatkezelő szerv vezetője ugyanakkor továbbra is felelős az adatkezelés jogszerűsége érdekében hatáskörébe tartozó intézkedések megtételéért. A helyi belső adatvédelmi felelős adatvédelmi feladatainak gyakorlása során az őt kinevező vezető közvetlen alárendeltségébe tartozik.

14. A helyi belső adatvédelmi felelős feladatai:

1. segíti az adatkezelő szerv vezetőjét a büntetés-végrehajtási adatkezelésre vonatkozó jogszabályok és belső normák érvényre juttatásában, figyelemmel kíséri az adatvédelemmel összefüggő jogszabályváltozásokat, előkészíti az adatkezelő szerv vezetőjének adatvédelmi tárgyú döntéseit;
2. kivizsgálja a bv. szerv adatkezelésével összefüggésben érkező panaszokat, kifogásokat, közreműködik, illetve segítséget nyújt az érintettek jogainak gyakorlásában;
3. az adatkezelő szerv vezetőjének megbízásából ellenőrzi az adatkezelő szervnél, illetve az alárendelt adatkezelő szerveknél az adatvédelmi követelmények megtartását, az előírások megszegésének észlelése esetén felhív a jogszerű állapot haladéktalan helyreállítására, és a hiányosságokat jelzi a szerv vezetőjének, és indokolt esetben a szerv vezetőjénél kezdeményezi a felelősség megállapításához szükséges eljárás lefolytatását;
4. gondoskodik a helyi bv. szerv személyi állományának oktatásáról;
5. elkészíti az adatkezelő szerv adatvédelmet érintő belső normáinak tervezetét,
6. vezeti az adatkezelő szerv adatvédelmi és adattovábbítási nyilvántartását, gondoskodik annak aktualizálásáról;
7. a kérelem tárgyában érintett szakterület közreműködésével elkészíti az érintettnek a személyes adatai kezelésére vonatkozó kérelmére, illetve a közérdekű adat megismerésére irányuló kérelmekre adandó válasziratokat. E kérelmek alakulásáról kimutatást készít, és minden hónap 10. napjáig tájékoztatja a BVOP belső adatvédelmi felelősét a teljesített és elutasított kérelmekről;
8. a már beérkezett, de még meg nem válaszolt közérdekű adatigénylést a válaszadást megelőzően, a beérkezést követően haladéktalanul, valamint az elkészített választervezetet az országos parancsnok részére felterjeszti;
9. felügyeli az adatkezelő szerv adatszolgáltatási tevékenységét, különös tekintettel a nemzetközi együttműködés keretében továbbítandó személyes adatokra, felkérésre adatvédelmi szempontból állást foglal az adatok továbbításának jogszerűségével kapcsolatban;
10. feladatának ellátása során szükség szerint együttműködik a rendszergazdával, illetve – amennyiben van ilyen – az informatikai biztonsági felelőssel;
11. végzi a NAIH felé az adatvédelmi nyilvántartásába történő bejelentésekkel összefüggő feladatokat;
12. végzi a személyes adatok kezelése és feldolgozása kapcsán tájékoztatás iránt benyújtott elutasított kérelmekkel, továbbá az elutasított közérdekűadat-megismerési igényekkel kapcsolatos tájékoztatást;
13. amennyiben a helyi belső adatvédelmi felelős egyben jogtanácsos, a peres képviseletet ellátja adatvédelmi tárgyú perekben. Amennyiben az adatvédelmi felelős és a jogtanácsos nem egy személy, az adatvédelmi felelős közreműködik az adatvédelmi tárgyú perben, szakmai véleményével segíti a jogtanácsos perképviseletét, amennyiben jogász végzettséggel rendelkezik, a képviseletet az adatvédelmi felelőssel együtt látja el, egyébként a tárgyalásokon hallgatóságként részt vesz;
14. ellátja mindazon feladatokat, amelyeket a bv. szerv Adatvédelmi és Adatbiztonsági Szabályzata részére feladatként meghatároz.

**VI.  
A BVOP és a bv. szervek által vezetett nyilvántartások és a belső adatvédelmi nyilvántartás**

15. A bv. szervek a következő nyilvántartásokat vezetik, amelyek személyes adatokat tartalmaznak

* 1. személyügyi nyilvántartás,
  2. fegyelmi- és büntető ügyek nyilvántartása,
  3. szolgálatszervezés,
  4. személyi állomány kiértesítéséhez, berendeléshez szükséges adatok nyilvántartása,
  5. illetményszámfejtés,
  6. elszámolással kapcsolatos nyilvántartások (pl. túlszolgálat, pótlékok, költségtérítések, kiküldetés),
  7. cafetéria,
  8. ruházati ellátás,
  9. lövészeti és fizikai állapot felmérés nyilvántartások,
  10. informatikai szakterület által vezetett nyilvántartások (pl.: informatikai felhasználói azonosítók, telefonáláshoz kapcsolódó kódok),
  11. biztonsági intézkedésekkel összefüggő adatkezelések,
  12. munkabalesetek,
  13. személyi állomány egészségügyi ellátásáról vezetett nyilvántartások,
  14. fogvatartottak egészségügyi ellátásáról vezetett nyilvántartások,
  15. fogvatartottak nyilvántartása,
  16. fogvatartotti letét,
  17. fogvatartottak kapcsolattartási, telefonálási adatai,
  18. fogvatartottak munkáltatásával kapcsolatos adatok, munkadíj számfejtésének adatai,
  19. egyéb, jogszabály által előírt nyilvántartások.

16. A 15. pontban meghatározott nyilvántartások kezelése során jelen szakutasítás előírásai irányadók.

17. A bv. szerv által kezelt, személyes adatot tartalmazó nyilvántartásokról **adatvédelmi nyilvántartást** kell vezetni (1. melléklet), amely tartalmazza

* 1. a nyilvántartás megnevezését,
  2. adattartalmát,
  3. az adatkezelést elrendelő jogszabály megnevezését,
  4. a nyilvántartás megnyitásának időpontját,
  5. a nyilvántartás lezárásának időpontját,
  6. a nyilvántartást kezelő szervezeti egység megnevezését.

18. A bv. szervek belső adatvédelmi nyilvántartását a bv. szerv helyi belső adatvédelmi felelőse vezeti.

19. A bv. szervek helyi belső adatvédelmi felelősei a bv. szerv belső adatvédelmi nyilvántartását elektronikus úton megküldik a BvOP belső adatvédelmi felelőse részére tárgyévet követő év január 31-ig (1. és 4. melléklet).

20. A bv. szervek által kezelt személyes adatokba betekintésekről az érintett szervezeti egységnél **betekintési nyilvántartást** kell vezetni (5. melléklet), amelyben rögzíteni kell

* 1. betekintést/másolatot kérő neve, rendelkezésre álló azonosító adatai,
  2. kérelem kelte,
  3. betekintés/másolat tárgya,
  4. elutasítás indoka.

1. Az adott személy személyi dossziéjában (személyügyi, fogvatartotti vagy egészségügyi) is jelölni kell a betekintéseket a „betekintés nyilvántartó lap” vezetésével (6.-7. melléklet), amennyiben a személyi anyagba való betekintés nem kifejezetten az adott szakterületre vonatkozó munkaköri kötelezettségből adódik. A megtagadott kérelmekről külön nyilvántartást kell vezetni
2. Az adattovábbításról és adatszolgáltatásról **adattovábbítási nyilvántartást** kell vezetni. A nyilvántartás vezetése annak a bv. szervnek vagy BvOP szervezeti egységnek a feladata, amely az adattovábbítást végezte. A törvényi előíráson alapuló, rendszeres adatszolgáltatásokat elegendő a nyilvántartásban egyszer, a jogszabályi hely megjelölésével, az adatszolgáltatási időpontok/időszakok megjelölésével valamint az érintett adatkör és személyi kör megjelölésével feltüntetni, azonban a jogszabályváltozás miatt bekövetkezett változásokat ebben az esetben is dokumentálni kell. A törvényi előíráson alapuló, rendszeres adatszolgáltatásokat is dokumentálni kell a küldő és a fogadó oldalán is. Az ilyen jellegű adattovábbításokért a továbbító szervezeti egység vezetője, mint kiadmányozó a felelős.
3. A bv. szervek szakterületei kötelesek a szakterületükre érkező, adatvédelmi tárgyú, személyes adatra vonatkozó megkeresésekre 8 napon belül érdemben válaszolni.
4. A bv. szervek szakterületei kötelesek a személyes adatot érintő megkeresések és azokra történt adatszolgáltatások tekintetében – a válaszlevél megküldésén túl – ezen szakutasítás 2. melléklete szerint nyilvántartást vezetni és azt a helyi belső adatvédelmi felelősnek minden negyedévet követő hónap 15-ig, illetve a IV. negyedévre vonatkozóan december 15-ig megküldeni.
5. A bv. szervek szakterületei kötelesek továbbá a szolgáltatott személyes adatról személyi állomány tagjára vonatkozóan annak személyi anyaggyűjtőjében, fogvatartott esetében annak fogvatartotti (reintegrációs) anyagában köteles nyilvántartást vezetni (3. melléklet).
6. Az adattovábbítási nyilvántartás tartalmi elemei

A bv. szervek által kezelt személyes adatok továbbításáról az érintett szervezeti egységnél adattovábbítási nyilvántartást kell vezetni (2-3. melléklet), amelyben rögzíteni kell

1. az érintett nevét;
2. az adattovábbítás időpontját;
3. az adattovábbítás célját és jogalapját;
4. az adatigénylő nevét vagy megnevezését;
5. a továbbított adatok fajtáját (maguk a szolgáltatott adatok nem képezik az adattovábbítási nyilvántartás részét).
6. Az adattovábbítási nyilvántartási kötelezettségnek való megfelelés, valamint az érintett tájékoztatási kötelezettségének teljesítése érdekében, bármely jogcímen végrehajtott személyes adat továbbítását az adatkezelő szerv egészére vonatkozóan külön, önálló csoportszámra kell iktatni. Ezek esetében a tárgymezőben a „személyes adat továbbítása” vagy a „személyes adat továbbításának megtagadása” megjelölés szerepel. Külön csoportszám alkalmazható a személyi állomány és a fogvatartottak személyes adatainak továbbítására.
7. A bv. szervnél rendszeresített személyes adatot kezelő elektronikus nyilvántartásokból is előállítható az adattovábbítási nyilvántartás, amennyiben az adattovábbítás e rendszeren keresztül történt. Az adattovábbítási nyilvántartásnak ebben az esetben is meg kell felelnie a tartalmi követelményeknek.

**VII.  
A személyes adatok védelme a bv. szerveknél, az adatkezelés alapvető szabályai**

29. A bv. szerveknél kezelt adatokat megfelelő intézkedésekkel védeni kell különösen a jogosulatlan hozzáférés, megváltoztatás, továbbítás, nyilvánosságra hozatal, törlés vagy megsemmisítés, valamint a véletlen megsemmisülés és sérülés, továbbá az alkalmazott technika megváltozásából fakadó hozzáférhetetlenné válás ellen.

30. Az adatkezelő köteles az adatkezelési műveleteket úgy megtervezni és végrehajtani, hogy biztosítsa az érintettek magánszférájának védelmét.

31. Az adatkezelő, illetve tevékenységi körében az adatfeldolgozó köteles gondoskodni az adatok biztonságáról, köteles továbbá megtenni azokat a technikai és szervezési intézkedéseket és kialakítani azokat az eljárási szabályokat, amelyek az adatvédelmi szabályok érvényre juttatásához szükségesek.

32. A különböző nyilvántartásokban elektronikusan kezelt adatállományok védelme érdekében megfelelő technikai megoldással biztosítani kell, hogy a nyilvántartásokban tárolt adatok – kivéve ha azt törvény lehetővé teszi – közvetlenül ne legyenek összekapcsolhatók és az érintetthez rendelhetők.

33. A személyes adatok automatizált feldolgozása során az adatkezelő és az adatfeldolgozó további intézkedésekkel biztosítja:

1. a jogosulatlan adatbevitel megakadályozását;
2. az automatikus adatfeldolgozó rendszerek jogosulatlan személyek általi, adatátviteli berendezés segítségével történő használatának megakadályozását;
3. annak ellenőrizhetőségét és megállapíthatóságát, hogy a személyes adatokat adatátviteli berendezés alkalmazásával mely szerveknek továbbították vagy továbbíthatják;
4. annak ellenőrizhetőségét és megállapíthatóságát, hogy mely személyes adatokat, mikor és ki vitte be az automatikus adatfeldolgozó rendszerekbe;
5. a telepített rendszerek üzemzavar esetén történő helyreállíthatóságát és azt, hogy
6. az automatizált feldolgozás során fellépő hibákról jelentés készüljön.

34. Az adatkezelőnek és az adatfeldolgozónak az adatok biztonságát szolgáló intézkedések meghatározásakor és alkalmazásakor tekintettel kell lenni a technika mindenkori fejlettségére, és a rendelkezésre álló legjobb technológiát az érintettek magánszférájának védelme érdekében alkalmazni kell. Több lehetséges adatkezelési megoldás közül azt kell választani, amely a személyes adatok magasabb szintű védelmét biztosítja, kivéve ha az aránytalan nehézséget jelentene az adatkezelőnek.

35. A közfoglalkoztatottak kizárólag abban az esetben láthatnak el ügykezelői, ügyviteli feladatokat, amennyiben a munkavégzés céljából rendelkezésükre bocsátott adatok kezelése egyértelműen azonosítható és esetleges későbbi adatsértés esetén bizonyítható, hogy ki és milyen mértékben ismerhette meg azokat, valamint a jelen szabályzatban, a Büntetés-végrehajtási Szervek Egységes Iratkezelési Szabályzatában és a Büntetés-végrehajtási Informatikai Biztonsági Szabályzatban foglaltak ismeretéből a belső adatvédelmi felelős és az ügykezelésért felelős vezető által szervezett eredményes vizsgát tett, továbbá, amennyiben a közfoglalkoztatott nyilatkozatot tesz, amelyben felelősséget vállal az adatvédelmi és adatbiztonsági szabályok betartásáért. A közfoglalkoztatottak feladataik ellátása során nem kerülhetnek kapcsolatba a bv. szerv hivatásos állományába tartozó személyre vonatkozó különleges adattal, illetve az illetményre, juttatásokra vonatkozó adatokkal, nyilvántartásokkal, azokat nem kezelhetik.

**VIII.  
Adatkezelések megkezdése, az érintetti jogok**

36. Az alkotmányos védelem elvének megfelelően a bv. szervek adatkezelése törvényi felhatalmazáson vagy az érintett hozzájárulásán alapulhat.

37. Az érintett kérelmére indult eljárásban a szükséges adatainak kezeléséhez történő hozzájárulását vélelmezni kell. Erre a tényre az érintett figyelmét az eljárás kezdetén fel kell hívni.

38. A hozzájárulást – későbbi igazolhatósága érdekében – különleges adatnak nem minősülő személyes adatok esetén is írásban kell rögzíteni.

39. Az érintettet az adatkezeléshez történő hozzájárulásának beszerzése előtt tájékoztatni kell arról, hogy

1. milyen adatait, milyen célból, mennyi ideig kívánja kezelni az adatkezelő bv. szerv;
2. mely bv. szerv és hol végzi az adatkezelést, illetve adatfeldolgozó igénybevétele esetén mely adatfeldolgozó és hol végzi az adatfeldolgozást;
3. az adatok továbbítására milyen célból és mely szervek részére kerülhet sor;
4. az érintett az adatkezeléssel kapcsolatban milyen jogokkal rendelkezik (tájékoztatáskérési, helyesbítési és törléskezdeményezési, valamint tiltakozási jog);
5. milyen jogorvoslati lehetőséggel rendelkezik (NAIH-hoz fordulás, bírósági jogérvényesítés útja).

40. Az érintettek tájékoztatása az adatkezelést végző szerv vagy szervezeti elem kötelezettsége.

41. Kötelező adatkezelés esetén a tájékoztatás megtörténhet ezen információkat tartalmazó jogszabályi rendelkezésnek az adatkezelő szerv honlapján történő nyilvánosságra hozatalával is. A tájékoztatást az Adatvédelmi Irányelvek között kell megjeleníteni.

**IX.  
Eljárás a Nemzeti Adatvédelmi és Információszabadság Hatóság fellépése esetén**

42. Amennyiben a bv. szervnél a Nemzeti Adatvédelmi és Információszabadság Hatóság (a továbbiakban: NAIH)

* 1. vizsgálatot,
  2. adatvédelmi hatósági eljárást vagy
  3. titokfelügyeleti hatósági eljárást

indít, az érintett adatkezelő szerv belső adatvédelmi felelőse a BVOP belső adatvédelmi felelősét – a szolgálati út betartásával – haladéktalanul értesíti.

43. A NAIH vizsgálatával, valamint az adatvédelmi és a titokfelügyeleti hatósági eljárással érintett adatkezelő szervezeti egység vezetője köteles a NAIH részére

* 1. minden szükséges tájékoztatást szóban és írásban megadni,
  2. az összes olyan iratba való betekintést és a másolatok készítését lehetővé tenni, amely személyes adatokkal, közérdekű adatokkal vagy közérdekből nyilvános adatokkal összefügghet,
  3. biztosítani azokba a helyiségekbe való belépést, ahol adatkezelés folyik,
  4. a minősített adatok megismerését elősegíteni.

44. Ha a bv. szerv a NAIH adatvédelmi és titokfelügyeleti hatósági eljárásban hozott határozatát nem fogadja el, adatvédelmi hatósági eljárás esetén a belső adatvédelmi felelős, titokfelügyeleti hatósági eljárás esetén a biztonsági vezető véleményének kikérését követően a bírósági felülvizsgálat kezdeményezésére nyitva álló határidőn belül a bírósághoz fordulhat.

45. A bíróság jogerős döntéséig a vitatott adatkezeléssel érintett adatok nem törölhetők, illetve nem semmisíthetők meg, az adatok kezelését a NAIH határozatának kézhezvételekor, illetve a NAIH eljárásának megkezdésekor fel kell függeszteni, és az adatokat zárolni kell.

**X.  
Térfigyelő kamerák telepítése a bv. szervek objektumaiban**

46. A bv. szervek objektumaiban és az azokhoz tartozó magánterületen, közönség számára nyilvános magánterületen – így különösen parkolóban – térfigyelő kamera telepítése esetén az új személyesadat-kezelés megkezdésére vonatkozó szabályokat kell megfelelően alkalmazni.

47. Nem alkalmazható elektronikus megfigyelőrendszer vagy technikai ellenőrzésre szolgáló más eszköz olyan helyen, ahol a megfigyelés az emberi méltóságot sértheti, így különösen öltözőben, mosdóban, illemhelyen, egészségügyi vagy pszichológiai vizsgálat céljára szolgáló helyiségben, ideértve a vizsgálati helyiséghez tartozó váróhelyiséget is.

48. Technikai ellenőrzéssel összefüggően a munkavégzés, munkahelyi viselkedés megfigyelése céljából nem helyezhető el kamera olyan helyiségekben, ahol állandó munkavégzés folyik, sem pedig a munkaközi pihenés céljául szolgáló helyiségekben, kijelölt dohányzóhelyen, ügyeleti helyiségben.

49. A fenti rendelkezések alól kivételt képeznek az olyan munkahelyiségek, ahol az állománytagok élete, testi épsége veszélyben lehet, így pl. kivételesen működtethető kamera szerelőcsarnokban vagy más veszélyforrást tartalmazó objektumban.

50. A bv. szervek jelentős értéket képező eszközök – így különösen a szerek – elhelyezésére szolgáló helyiségeiben, így különösen garázsban, egyéb, jelentős értéket képviselő eszközök tárolására szolgáló raktárban és az azokhoz vezető folyosókon elhelyezhető és működtethető kamera, azok működéséről azonban jól látható helyen és módon tájékoztatni kell az érintetteket. Olyan időszakban és épületrészeken, amikor és ahol fő szabály szerint senki nem tartózkodhat, vagyonvédelmi célból szintén elhelyezhető kamera.

51. A kamera által rögzített kép-, hang-, valamint kép- és hangfelvételt felhasználás hiányában legfeljebb a rögzítéstől számított 3 munkanap elteltével meg kell semmisíteni, illetve törölni kell, a technikai ellenőrzés keretében készített felvételek kivételével.

52. A kamerák telepítése abban az esetben felel meg az adatvédelmi követelményeknek, amennyiben a kamera által megfigyelt területre belépő személy számára jól látható módon elhelyezésre kerül a „Kamerával megfigyelt terület” figyelmeztetés.

53. A kamerák által vett képet közvetítő berendezést úgy kell elhelyezni, hogy azt csak az a személy láthassa, akinek a kamera által közvetített kép figyelése a szolgálati feladatainak részét képezi.

54. Azon térfigyelő kamerákat, amelyek rendeltetésüket tekintve kizárólag dolgozói adatkezelést végeznek – vagyis a megfigyelt területen nem jelenhet meg olyan személy, aki nem az adatkezelő szerv állományának tagja – a NAIH által vezetett Adatvédelmi Nyilvántartásba nem kell bejelenteni.

**XI.  
Mozgó kamerák**

55. A gépjárműben felszerelésre kerülő kamerának az alábbi általános műszaki feltételeknek kell megfelelnie:

* 1. nagylátószögű (legalább 120 fokos) rögzítést tegyen lehetővé;
  2. a kamera által rögzített file utólag – az anonimizálástól eltekintve – ne legyen manipulálható;
  3. beépített GPS helymeghatározó legyen a készülékben;
  4. a rögzített felvételen látszódjon a pontos idő, a gépjármű sebessége, valamint a GPS koordináták is;
  5. beépített G-sensorral, Black-box funkcióval, (karambol, borulás stb. érzékelése) rendelkezzen;
  6. ciklikus rögzítésű legyen, automata kikapcsolással és automata bekapcsolással rendelkezzen;
  7. Motion Detection mozgásérzékelő funkcióval rendelkezzen (a lencse előtt történő mozgás hatására a felvétel elinduljon).

56. A beavatkozáselemzési, oktatási célból telepített kamera esetében, amennyiben a kamera a személyeket azonosítható módon rögzíti (pl. álló jármű elé kerülő személyek), és a felvételeket a bv. szerv később fel kívánja használni, de a felhasználási cél az arcképek kezelését nem indokolja, olyan technikai hátteret kell biztosítani, amely alkalmas a személyazonosításra alkalmas felvételek anonimizálására.

57. A beavatkozáselemzési, oktatási célból telepített kamera által rögzített felvételt illetéktelen személyeknek átadni, valamint a felvételt nyilvánosságra hozni nem lehet, kivétel a felvétel oktatási célból történő bemutatása. A személyes adatokat azonban ilyenkor is felismerhetetlenné kell tenni, kivéve ha az oktatási célú felvétel az érintettek előzetes hozzájárulásával készült.

58. A bv. szerv gépjárművébe a szolgálatteljesítést ellenőrző technikai eszközként telepített térfigyelő kamera által rögzített felvétel megismerésére az állományilletékes parancsnok és az általa erre munkakörüknél fogva kijelölt személyek jogosultak, az még oktatási célra sem használható fel, nem bocsátható harmadik személyek rendelkezésére. A kamera felszereléséről az adott gépjárművön szolgálatot teljesítő állományt előzetes írásbeli tájékoztatásban kell részesíteni.

59. A felvételen látható gépjármű rendszámát kizárólag abban az esetben kell kitakarni, amennyiben az magánszemély gépjárműve. A bv. szervek és más közfeladatot ellátó szervek, személyek gépjárművei esetén a kitakarásra nincs szükség.

60. A gépjárműben szolgálatot teljesítő állományt tájékoztatni kell arról, hogy a gépjárművön kamera került elhelyezésre.

61. A kamerával rendelkező gépjármű kamerájának üzemeltetéséért felelős személy a gépjárművezető.

62. Ha a gépjármű mozgása során valamely különleges esemény történik, a kamera által rögzített eseményről készült felvételt a szolgálati elöljárónak át kell adni.

63. A gépjármű és a kamera használói, kezelői adatvédelmi oktatásban részesülnek a belső adatvédelmi felelőstől a kamera üzemeltetési köre és a felvételek anonimizálása tekintetében.

64. A belső adatvédelmi felelős bármikor jogosult betekinteni a kamera felvételeibe ellenőrzés céljából.

**XII.  
Az adatkezelés dokumentációjának védelmére vonatkozó adatbiztonsági intézkedések**

65. A személyes adatokat tartalmazó adatállományok dokumentációit nyilvántartásba kell venni, és gondoskodni kell azok aktualizálásáról. Meg kell határozni a dokumentációkhoz történő hozzáférésre jogosultak körét, egyébként a hozzáférés csak az adatkezelő szerv vezetőjének engedélyével történhet. Szabályozni kell a dokumentációk tárolásának, másolásának, esetleges kölcsönzésének rendjét.

66. A fokozott és kiemelt biztonsági fokozatba sorolt adatkezelések dokumentációit páncélszekrényben vagy biztonsági zárral és falakattal ellátott lemezszekrényben vagy biztonsági zárral, vasráccsal és falakattal, illetve elektronikus védelemmel ellátott helyiségben kell őrizni.

67. Az adatkezelő szerv vezetőjének gondoskodnia kell a személyes adatok kezelését végző állomány megfelelő képzéséről és továbbképzéséről.

68. Az egyes adatkezelésekhez a hozzáférési jogosultságot a jogosult elöljárójának személyre szólóan kell megállapítania, figyelemmel a kijelölt vagy felhatalmazott személy beosztására és az ahhoz kapcsolódó jogszabályban meghatározott feladatra. A jogosultságot az érintett munkaköri leírásában is rögzíteni kell. Amennyiben a jogosultság megállapítására alapot adó körülményben változás történik, haladéktalanul intézkedni kell a jogosultság módosítására vagy visszavonására.

69. A jogosultságot megállapító vezető köteles a jogosultat tájékoztatni a jogosultsággal kapcsolatos jogairól és kötelezettségeiről, a vonatkozó szabályok megszegésének következményeiről. A tájékoztatás tényét és tudomásul vételét írásban dokumentálni kell.

70. A jogosultságot megállapító vezető köteles gondoskodni arról, hogy a betekintési és hozzáférési jogosultságok a személyzeti változásokkal összhangban aktualizálásra kerüljenek. A szolgálati viszony, a kormánytisztviselői, közalkalmazotti jogviszony, munkaviszony vagy a közfoglalkoztatás megszűnése esetén az állományparancs vagy határozat aláírásával egyidejűleg intézkedni kell a betekintési és hozzáférési jogosultságok visszavonására. A leszerelő lap mindaddig nem írható alá, amíg a betekintési, illetve hozzáférési jogosultság visszavonásának tényét a leszerelő lap szignálásával, az arra hatáskörrel rendelkező, informatikai feladatok ellátásáért felelős vezető, illetve rendszergazda nem igazolta.

**XIII.  
A közérdekű adatok megismerésére irányuló igény intézésének eljárási szabályai**

71. A közadatok közzétételének és a közérdekű adatok megismerésére irányuló igények teljesítésének szabályozásáról a büntetés-végrehajtás országos parancsnokának 12/2014. (XII.23.) BVOP utasítása rendelkezik.

**XIV.**  
**Ellenőrzés**

72. Az adatkezelési rendelkezések betartásának ellenőrzésére jogosult:

* 1. az adatkezelő szerv vezetője vagy az általa írásban kijelölt személy;
  2. az adatkezelő szerv belső adatvédelmi felelőse;
  3. a BVOP Ellenőrzési Szolgálatának és az adatkezelő szerv ellenőrzési szolgálata állományának erre írásban felhatalmazott tagja;
  4. a belügyminiszter által írásban felhatalmazott személy;
  5. a jogszabályban erre felhatalmazott személy.

73. Az ellenőrzésre feljogosított az ellenőrzés céljára figyelemmel az ellenőrzés érdekében minden olyan helyiségbe beléphet, ahol adatkezelés folyik, az adatkezelést végzőktől minden olyan kérdésben felvilágosítást kérhet, minden olyan adatkezelést megismerhet, vagy abba betekinthet, amely az ellenőrzött szerv adatkezelési tevékenységével összefügg.

74. Az egyes bv. szervek, szakterületek szakmai tevékenységét érintő átfogó ellenőrzéseknek ki kell terjedniük a szakmai feladatellátáshoz szükséges adatkezelések törvényességének ellenőrzésére is.

75. Az adatkezelő szerv adatvédelmi tevékenységének célellenőrzését a BVOP belső adatvédelmi felelőse vagy az adatkezelő szerv szakirányítására jogosult szerv vezetője rendelheti el.

76. Az ellenőrzés során feltárt hiányosságokról, esetleges jogszabály- vagy normasértésekről az ellenőrzést végző az ellenőrzés befejezését követően írásban köteles tájékoztatni az adatkezelő szerv vezetőjét, aki köteles haladéktalanul megtenni a jogszerű állapot helyreállításához szükséges intézkedéseket, illetve indokolt esetben elrendeli vagy kezdeményezi a személyi felelősség megállapításához szükséges eljárás lefolytatását.

**XV.**

**Oktatás, tájékoztatás**

77. A bv. szerv állományába újonnan került olyan személyeket, akik munkakörüknél fogva személyes adatokat kezelnek, a belső adatvédelmi felelős – az adatkezelő szerv személyzeti feladatot ellátó szervezeti elemével történő rendszeres egyeztetés alapján – köteles az állományba vételt követő három hónapon belül adatvédelmi oktatásban részesíteni és részére a szükséges jogszabályokat, belső normákat és egyéb segédanyagokat rendelkezésre bocsátani.

78. A belső adatvédelmi felelős az adatkezelő szerv személyes adatok kezelését végző személyi állományát a bekövetkezett adatvédelmi tárgyú jogszabály- és normaváltozásokról köteles tájékoztatni, indokolt esetben – különösen a jelentősebb adatvédelmi tárgyú normaváltozások vagy az ellenőrzés során feltárt visszatérő vagy egyébként súlyos hiányosságok esetén – az érintett állomány kötelező adatvédelmi oktatását elvégezni.

79. A belső adatvédelmi felelős az adatkezelő szerv információszabadsággal összefüggő feladatok ellátásáért felelős személyi állományát a közérdekű adatok nyilvánosságával összefüggő jogszabály- és normaváltozásokról köteles tájékoztatni, indokolt esetben – különösen a jelentősebb normaváltozások vagy az ellenőrzés során feltárt visszatérő vagy egyébként súlyos hiányosságok esetén – az érintett állomány kötelező, információszabadság tárgyú oktatását elvégezni.

**XVI.   
Záró rendelkezés**

80. Ez a szakutasítás a közzétételét követő napon lép hatályba.

81. A szakutasítás hatálybalépésétől számított 60 napon belül a bv. szervek vezetői kötelesek felülvizsgálni és jelen szakutasításnak megfelelően módosítani az irányításuk alá tartozó szerv Adatvédelmi és Adatbiztonsági Szabályzatát. A helyi szabályzatoknak rendelkezniük kell különösen a helyi belső adatvédelmi felelős részletes feladat- és hatásköréről, a helyi adatvédelem rendszeréről, továbbá az általános adatvédelmi és biztonsági szabályoknak megfelelő adatvédelmi és adatbiztonsági szabályokról.

82. Hatályát veszti a büntetés-végrehajtási szervezet- személyes adatokra vonatkozó Adatvédelmi és adatbiztonsági szabályzatáról szóló 1-1/48/2012. (VII.16.) OP intézkedés.

**Dr. Tóth Tamás bv. vezérőrnagy**országos parancsnok

Mellékletek:

1.melléklet: [Adatvédelmi nyilvántartás](http://bv.gov.hu/admin/download/6/00/d1000/2017_52szu-m01.docx)

2.melléklet: [Adattovábbítási nyilvántartás](http://bv.gov.hu/admin/download/7/00/d1000/2017_52szu-m02.xlsx)

3.melléklet: [Adattovábbítási nyilvántartás személyi-fogvatartotti anyagba](http://bv.gov.hu/admin/download/8/00/d1000/2017_52szu-m03.xlsx)

4.melléklet: [Adatlap a Hatóság által történő engedélyezési eljárás lefolytatásához](http://bv.gov.hu/admin/download/9/00/d1000/2017_52szu-m04.docx)

5.melléklet: [Betekintési nyilvántartás](http://bv.gov.hu/admin/download/a/00/d1000/2017_52szu-m05.xlsx)

6.melléklet: [Betekintés nyilvántartó lap (személyügyi)](http://bv.gov.hu/admin/download/b/00/d1000/2017_52szu-m06.xlsx)

7.melléklet: [Betekintés nyilvántartó lap (fögvatartotti)](http://bv.gov.hu/admin/download/c/00/d1000/2017_52szu-m07.xlsx)